**Latvijas Bankas noteikumu projekta "Alternatīvo snieguma rādītāju atklāšanas prasības" anotācija**

|  |  |
| --- | --- |
| **Nosaukums** | Alternatīvo snieguma rādītāju atklāšanas prasības |
| **Dokumenta veids** | Latvijas Bankas noteikumi |
| **Izdošanas pamatojums** | Finanšu instrumentu tirgus likuma 4.2pants, Latvijas Bankas likuma pārejas noteikumu 3. punkts |
| **Mērķis un būtība** | Latvijas Banka ir izstrādājusi noteikumu projektu "Alternatīvo snieguma rādītāju atklāšanas prasības" (turpmāk – noteikumu projekts), kura mērķis ir noteikt vienotas prasības alternatīvo snieguma rādītāju atklāšanai visiem emitentiem, kuru vērtspapīrus ir atļauts tirgot regulētajā tirgū, un par prospektā iekļauto informāciju atbildīgajām personām.  Noteikumu projekts aizstās spēkā esošos Finanšu un kapitāla tirgus komisijas 2020. gada 22. decembra normatīvos noteikumus Nr. 253 "Alternatīvo snieguma rādītāju atklāšanas prasības" (turpmāk – Noteikumi Nr. 253).  Salīdzinot ar Noteikumiem Nr. 253, noteikumu projekts nerada jaunas prasības. |
| **Leģitīmais mērķis** | Noteikumu projekts nodrošina Latvijas Bankas likuma 5. panta pirmās daļas 4. punkta izpildi.  Noteikumu projekta mērķis ir nodrošināt, ka Latvijas Bankas uzraudzībā esošie emitenti, kuru vērtspapīrus ir atļauts tirgot regulētajā tirgū, un par prospektā iekļauto informāciju atbildīgās personas, atklājot prospektos un regulētajā informācijā alternatīvos snieguma rādītājus, ievēro Eiropas Vērtspapīru un tirgu iestādes 2015. gada 5. oktobra pamatnostādņu Nr. ESMA/2015/1415lv "Alternatīvie snieguma rādītāji" prasības. Attiecīgās prasības nepieciešams ievērot, lai nodrošinātu, ka potenciālajiem investoriem, kā arī uzraugošajām iestādēm tiek sniegta salīdzināma, saprotama un ticama informācija par alternatīvajiem snieguma rādītājiem.  Noteikumu projekta leģitīmais mērķis ir citu personu tiesību aizsardzība. |
| **Samērīgums** | Saskaņā ar Latvijas Bankas likumu Latvijas Banka uzrauga finanšu instrumentu tirgus dalībnieku darbību. Šīs funkcijas nodrošināšanai Latvijas Bankai nepieciešams nodrošināt, lai emitenti, kuru vērtspapīrus ir atļauts tirgot regulētajā tirgū, un par prospektā iekļauto informāciju atbildīgās personas, sniedzot Finanšu instrumentu tirgus likumā noteikto informāciju, ievēro vienotas alternatīvo snieguma rādītāju sniegšanas prasības.  Noteikumu projekts kopumā un tajā ietvertās tiesību normas atbilst samērīguma principam, jo:  - pirmkārt, ar noteikumu projektu un tajā ietvertajām prasībām tiek sasniegts leģitīmais mērķis (citu personu tiesību aizsardzība);  - otrkārt, nepastāv tādi alternatīvi līdzekļi, kas sasniegtu leģitīmo mērķi tādā pašā kvalitātē;  - treškārt, labums, ko iegūs sabiedrība, būs lielāks par projektā ietverto prasību radītajām negatīvajām sekām.  Atbilstošākais veids, kā noteikt vienotas prasības, tādējādi nodrošinot tirgus dalībnieku vienotu izpratni un pieeju, ir izdot tirgus dalībniekiem saistošus noteikumus, kuri nosaka pienākumu ievērot Eiropas Vērtspapīru un tirgu iestādes 2015. gada 5. oktobra pamatnostādnes Nr. ESMA/2015/1415lv "Alternatīvie snieguma rādītāji". |
| **Spēkā stāšanās** | Nākamajā dienā pēc noteikumu publicēšanas oficiālajā izdevumā "Latvijas Vēstnesis". |
| **Ietekme uz Latvijas Bankas budžetu** | Nav. |
| **Administratīvā sloga un izmaksu novērtējums (tirgus dalībniekiem)** | Nav. |
| **Saistītie dokumenti** | 1. [Finanšu instrumentu tirgus likums](https://likumi.lv/ta/id/81995-finansu-instrumentu-tirgus-likums).  2. Noteikumi Nr. 253.  3. Eiropas Vērtspapīru un tirgu iestādes 2015. gada 5. oktobra pamatnostādnes Nr. ESMA/2015/1415lv "Alternatīvie snieguma rādītāji". |
| **Saskaņošana ar Eiropas Centrālo banku** | Nav. |
| **Saskaņošana ar citām publiskām un privātām personām** | Noteikumu projekts 2024. gada 28. februārī tika publicēts Latvijas Bankas tīmekļvietnes www.bank.lv sadaļas "Tiesību akti" apakšsadaļā "Sabiedrības līdzdalība", un par to līdz 2024. gada 13. martam bija iespējama sabiedrības līdzdalība.  Noteikumu projekts tiks iesniegts izskatīšanai Latvijas Bankas konsultatīvās finanšu tirgus padomes sēdē. |
| **Saskaņošanas rezultāti** | Priekšlikumi, ierosinājumi vai komentāri no sabiedrības pārstāvjiem un emitentiem netika saņemti. |